Jonas Dahl (SF), 2010-01-13:
Jeg vil gerne lægge ud med en af de debatter, som jo kører meget i de her dage.
Ikke mindst ude på Herlev Sygehus
er der nok i hvert fald 160 mennesker, der i dag må tænke sig grundigt om og gøre sig nogle overvejelser om regeringens sundhedspolitik.
Det er de 160 medarbejdere, som i dag vil blive afskediget, på grund af at man skal igennem en nedskæringsrunde ude på Herlev Sygehus.
Det er den samme situation, vi ser i Region Sjælland, Region Midtjylland og andre steder i Region Hovedstaden, hvor der er en række medarbejdere, der nu skal til at finde sig et nyt job, fordi der ikke er økonomi til at fastholde deres stillinger på sygehusene.
Til det svarede sundhedsministeren i søndags, at det var et spin fra regionernes side.
Det kommer ærlig talt bag på mig.
Og jeg tror, at det kom bag på rigtig mange mennesker, at landets sundhedsminister, som skal varetage, at befolkningen bliver behandlet, som skal varetage sundhedsvæsenet, svarede, at det var et spin fra Danske Regioners side.
Jeg tror ikke, at de 160 mennesker, der i dag mister deres job ude på Herlev Sygehus, opfatter det som et spin fra Danske Regioners side.
Jeg tror, de oplever det som et forsøg på en bortforklaring fra en sundhedsminister, som synes, at det er meget vanskeligt at skulle forklare, hvordan der nu skal afskediges mennesker, samtidig med at man kan se, at produktiviteten i den offentlige sektor, i det offentlige sundhedsvæsen, er tordnende høj.
Man klarer sig enormt godt.
Man behandler flere og flere mennesker.
Så må man se på, at de patienter, man så ikke kan nå at behandle, ryger over i et privat sundhedsvæsen.
Så uanset om der skal tages stilling til, om der så er foregået en overbetaling eller ej – det er ikke dagens tema – havner vi i hvert fald i en situation, hvor vi som borgere må spørge os selv: Jamen hvad er det så, man prioriterer fra den borgerlige regering?
Er det medarbejderne, er det sundhedsvæsenet, er det, at danskerne får behandling, eller er det, at man kan flytte en kapacitet ud på privathospitalerne?
Jeg vil gerne høre sundhedsministeren svare på, hvordan han ser de her forringelser ude på bl.a. Herlev Sygehus.
Hvilke konsekvenser vil det få for borgerne?
Vil der være borgere, som ikke kan få behandling nu?
Vil det betyde, at vi får færre behandlinger og dermed nogle forringelser på de danske sygehuse, når vi nu ser, at der bliver færre medarbejdere?
Men det, der jo står lysende klart, er, at man har haft en fremragende produktivitet.
Tallene for Region Midtjylland viser jo, at man hvert år har en produktivitetsstigning på en 5-6 pct.
Den ligger over de 2 pct.s effektiviseringer, som ifølge regeringen skal leveres, og i øvrigt også, hvis man lægger det oveni, over det økonomiloft på 1½ pct. fra økonomiaftalen fra i sommer.
Regionerne efterlever altså de krav, regeringen har stillet; de lægger sådan set et par ekstra procent oveni, det vil sige: De producerer endnu mere.
Det vil sige, at der er endnu flere danskere, der bliver behandlet på de danske sygehuse, og alligevel havner man nu i den situation, at man faktisk har behandlet for mange.
Og på trods af at ventelisterne er præcis lige så lange, som da den her regering trådte til, står vi altså nu i en situation, hvor man afskediger sundhedspersonale.
Jeg vil bare høre ministeren svare ganske klart på: Betyder afskedigelserne af op imod 1.000 medarbejdere af de samlede fem danske regioners sundhedspersonale en kvalitetsforringelse for borgerne?
Betyder det, at der er færre danskere, der kan blive behandlet på de danske sygehuse?